als_Latn dik_Latn sag_Latn
Albano, a është e vështirë për një aktor humori që ta marrin seriozisht?
Ndodh shumë shpesh, por kjo nuk ka të bëjë me të qenit vetëm aktor humori. Në jetën e përditshme, vetëm po të jesh palaço, mund të mos të të marrin seriozisht gjatë gjithë kohës.
A të ndihmon atëherë kjo në marrëdhënie me njerëzit?
Pasi publiku të sheh çdo të diel, argëtohet me batutat e tua. Nuk ka gjë më shkatërruese se sa të jesh njeri i njohur. Është gjëja më bezdisëse që mund të më kishte ndodhur në jetën time. Nuk pi dot një kafe, pa 20 sy që të shohin. Nuk dua të jem hipokrit; sigurisht që të vjen mirë dhe ka lehtësi për shumë marrëdhënie, si: polici i trafikut nuk të vë gjoba, të fusin pa radhë në spital... por unë jam një njeri shumë normal, e dua privatësinë.
Tingëllon e çuditshme. Çfarë të shqetëson nga të qenit i njohur?
Jam natyrë jo shumë sociale; shpesh bëhem nervoz, madje edhe agresiv, por me veten time, jo me njerëzit.
Por ti ke zgjedhur të jesh aktor. Duhej ta dije këtë gjë kur e nise rrugën...
Nuk e kam menduar kurrë që do të bëhesha i njohur. Ndodhi shumë shpejt. E vërtetë, je kthyer në protagonist të “Apartamentit 2XL” kohët e fundit. Humori yt pëlqehet dhe ke adhurues. Unë përpiqem të jem me këmbë në tokë. Nuk quhen adhurues. Këta janë njerëz që sot të duan, nesër mund të të harrojnë nëse nuk del në transmetim ose në skenë. Unë e dua shumë punën që bëj, e bëj me pasion, por realiteti është tjetër. Është vërtetuar me të tjerë, që sapo kanë hequr dorë nga ajo çka i bëri të famshëm, kanë qenë akoma më askushi.
Pse duhej të bëheshe aktor atëherë?
Kam punuar që i vogël në Teatrin e Sarandës dhe kuptova që ishte profesioni më i paparë në botë. Është si futbolli, është dhunti. Dhe imagjino, paguhesh për këtë! E kuptova që e kisha damarin dhe nuk kisha ndonjë dëshirë tjetër.
Thonë se sarandjotët e kanë në gjen batutën...
E ke shumë gabim. Saranda është qyteti më pa humor në Republikë. Nuk e di me kë sarandjot ke rastisur, por me siguri do të ketë qenë me origjinë nga Vlora (qesh).
Si erdhi që u bëre pjesë e “Apartamentit”?
Thjesht bëra audicion dhe më morën! Iu erdhi keq (qesh). Jo, sinqerisht, mendoj se thjesht bëj punën. Por më shtyu një mik dhe profesor i imi, Stefan Çapaliku. E mbaja veten për aktor dramatik deri në atë moment. Nuk e dija që e kisha këtë damarin e humorin.
Më herët, çfarë bëje?
Sapo kisha mbaruar Akademinë dhe më eci, me thënë të drejtën. Njësoj sikur të më kishin vënë një nuskë për fat (qesh).
Cilat janë të mirat dhe të këqijat e të qenit pjesë e kabareve të tilla televizive?
Mbase e keqja ajo që të thashë më sipër, lidhur me të qenit i njohur.
Çfarë mendove lidhur me zgjedhjen e revistës “Anabel” për të të pasur në rubrikën “Mashkulli i muajit”?
Kur i thashë të fejuarës sime që më kanë shpallur “Mashkulli i muajit” tek revista “Anabel”, më tha: “Të cilit muaj?” – “Prillit”, – i thashë. – “Pse, tha, çfarë ke bërë këtë muaj, që nuk e bëre në mars?” (Qesh).
Si i ke marrëdhëniet me tre aktorët kryesorë të “Apartamentit”?
Shumë të mira, janë të mrekullueshëm. Aty secili nga ne përpiqet të nxjerrë më të mirën që ka. Ata kanë 10 vjet që punojnë bashkë. Kanë punuar aq mirë, saqë tani publiku pranon çdo gjë që japin ata. Mendoj se ata kanë qenë më të mirët e “Portokallisë”. Ajo sot mund të vazhdojë, por është pa ata, gjithsesi.
Kinema apo teatër?
Në Shqipëri bëhet shumë pak teatër apo kinema. Funksionon me organizma shumë të fëlliqura. Ka klane, të cilat nuk të lënë të marrësh frymë.
Pse e dëgjoj kaq shpesh këtë mllef nga aktorët për njëri-tjetrin?
Sepse Teatri Kombëtar ka një organikë të madhe aktorësh, ku pjesa më e madhe prej tyre nuk luajnë prej vitesh në skenë, por paguhen dhe nuk lënë hapësira për të rinjtë. Unë nuk e vë në diskutim që aty ka edhe aktorë të mrekullueshëm. Janë ata që i njohim të gjithë dhe i shohim në premiera.
Si ke qenë i vogël?
I urtë, i mbyllur, lexoja shumë, libra rusë madje. Mendoja se çdo rus ishte fisnik ose i varfër (qesh).
Nuk ke qenë nga ata që rrinin në bankë të fundit dhe bënin humor?
Jo, isha në bankë të parë, me syze dhe merrja dhjeta.
Si ka mundësi?
Më vonë, pas vitit të parë të shkollës së mesme, u bëra ky që thua ti. (Qesh).
Si reaguan prindërit ndaj dëshirës tënde për t’u bërë aktor?
E pranuan. Kur mbarova shkollën, siç mund t’i ndodhë pjesës më të madhe prej nesh, u zhgënjeva, pasi zbulova se ajo çka dëshiroja për t’u bërë një aktor i madh, ishte një kala prej letre. Por njeriu që ka besuar tek aftësitë e mia dhe që më ka shtyrë, është e fejuara ime. Ajo është vetë regjisore dhe i njeh shumë mirë aktorët.
Sa rëndësi ka partneri apo partnerja për ndërtimin e një karriere personale?
Për mua shumë. E them me plot gojën: ai ose ajo që nuk e vlerëson atë që ka në krah, është një idiot. Është një otomanllëk të mos vlerësosh femrën që ke pranë.
Ke pasur sukses me femrat?
Nuk kam qenë i dalluar, madje hyja tek ngelësit (qesh). Por, kur u njoha me të fejuarën time, u dashurova.
Sa romantik...
Jo, jam praktik. Një herë të ndodh që të takohesh me shpirtin tënd binjak. Mendoj se është ajo. E bukur, e zgjuar, e lexuar, madje edhe mjeshtre për gatimin. Këto ta shtojnë dashurinë, pasi rruga për në zemrën e një mashkulli, ja që qenka edhe gatimi! Për mua, shtëpia mban gjithmonë erë grua.
Këto janë tiparet që e bëjnë për ty një femër joshëse?
Po, pse jo?!
Po ajo çfarë pëlqeu tek ty?
Flokët (qesh).
Çfarë do të arrish në të ardhmen?
Dua të marr “Oskar”.
Sa për të qeshur...
Jo, seriozisht. Një futbollist do të marrë “Topin e Artë”, ndërsa ëndrra ime e madhe është të marr “Oskar”.
Po ajo më e vogla?
Ëndrra me këmbë në tokë: Të kem shëndet.
Të pëlqen Shqipëria në këtë moment?
Jo, ka 3 mijë vjet që nuk më pëlqen, nga çfarë kam lexuar. Nuk u bëmë asnjëherë bashkë e ta bëjmë këtë vend!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ceb_Latn als_Latn als_Latn als_Latn als_Latn isl_Latn als_Latn als_Latn als_Latn als_Latn als_Latn als_Latn als_Latn als_Latn